**Dôvodová správa**

1. **Všeobecná časť**

Poslankyňa Národnej rady Slovenskej republiky Simona Petrík predkladá na rokovanie Národnej rady Slovenskej republiky návrh na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov.

Cieľom predkladaného návrhu je zavedenie možnosti zdieľaného ošetrovania člena rodiny. Platné a účinné znenie zákona totiž ukladá možnosť vyplatenia ošetrovného zo Sociálnej poisťovne len jednej osobe v tom istom prípade. O choré deti alebo starých rodičov sa preto stará len jeden rodič, čo býva obyčajne matka.

Práve časté absencie v zamestnaní následne ženy znevýhodňujú na trhu práce. Za takýchto podmienok môže vnímať zamestnávateľ zamestnanie matky s malými deťmi ako riziko, pretože najmä matka s deťmi vo veku do 6 rokov môže častejšie absentovať v práci z dôvodu starostlivosti o dieťa.

Rozdelenie doby ošetrovania medzi viacerých členov rodiny by preto prinieslo viac možností zladenia rodinného a pracovného života. Matka s otcom by sa mohli dohodnúť na prestriedaní napríklad po dvoch dňoch, a ani jeden z nich by nebol ukrátený na svojom nároku.

Návrh zákona je v súlade s Ústavou Slovenskej republiky, ústavnými zákonmi a inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

**K bodu 1**

Legislatívno-technická úprava nadväzujúca na bod 2.

**K bodu 2**

Zavádza sa možnosť oboch poistencov prerozdeliť si obdobie čerpania ošetrovného, ktoré je dnes ohraničené desiatimi dňami. Predpokladom tohto prerozdelenia bude písomná dohoda, ktorá sa bude pochopiteľne predkladať Sociálnej poisťovni. Vzhľadom k tomu, že maximálne obdobie desiatich dní ostáva nedotknuté, prerozdelenie si nevyžiada zvýšenie prostriedkov na ošetrovné zo strany Sociálnej poisťovne.

**K Čl. II**

Stanovuje sa účinnosť navrhovaných zmien s ohľadom na zabezpečenie dostatočnej legisvakačnej doby.